CELEX: 32020R2014
Language: sl
Date: 2020-08-21 00:00:00
Title: Delegirana uredba Komisije (EU) 2020/2014 z dne 21. avgusta 2020 o določitvi podrobnosti izvajanja obveznosti iztovarjanja za nekatere vrste ribolova v Severnem morju v obdobju 2021–2023

10.12.2020   
               
               
                  SL
               
               
                  Uradni list Evropske unije
               
               
                  L 415/10
               
            
         DELEGIRANA UREDBA KOMISIJE (EU) 2020/2014
         z dne 21. avgusta 2020
         o določitvi podrobnosti izvajanja obveznosti iztovarjanja za nekatere vrste ribolova v Severnem morju v obdobju 2021–2023
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/973 Evropskega parlamenta in Sveta z dne 4. julija 2018 o vzpostavitvi večletnega načrta za pridnene staleže v Severnem morju in ribištvo, ki izkorišča te staleže, določitvi podrobnosti izvajanja obveznosti iztovarjanja v Severnem morju ter razveljavitvi uredb Sveta (ES) št. 676/2007 in (ES) št. 1342/2008 (1) ter zlasti člena 11 Uredbe,
         ob upoštevanju naslednjega:
         
                     (1)
                  
                  
                     Cilj Uredbe (EU) št. 1380/2013 Evropskega parlamenta in Sveta (2) je postopna odprava zavržkov za ves ribolov v Uniji z uvedbo obveznosti iztovarjanja ulova za vrste, za katere veljajo omejitve ulova.
                  
               
                     (2)
                  
                  
                     Člen 9 Uredbe (EU) št. 1380/2013 določa sprejetje večletnih načrtov, ki vsebujejo ohranitvene ukrepe za ribištvo, ki izkorišča določene staleže na ustreznem geografskem območju. Taki večletni načrti določajo podrobnosti izvajanja obveznosti iztovarjanja in lahko na Komisijo prenesejo pooblastilo, da natančneje določi navedene podrobnosti na podlagi skupnih priporočil, ki jih oblikujejo države članice.
                  
               
                     (3)
                  
                  
                     Uredba (EU) 2018/973 vzpostavlja večletni načrt za pridnene staleže v Severnem morju in ribištvo, ki izkorišča navedene staleže. Člen 11 navedene uredbe na Komisijo prenaša pooblastilo za sprejetje delegiranih aktov, da dopolni navedeno uredbo z določitvijo podrobnosti obveznosti iztovarjanja za vse staleže vrst v Severnem morju, za katere velja obveznost iztovarjanja iz člena 15(1) Uredbe (EU) št. 1380/2013, kot je določeno v členu 15(5)(a) do (e) navedene uredbe, na podlagi skupnih priporočil, ki jih pripravijo države članice.
                  
               
                     (4)
                  
                  
                     Kot je določeno v Uredbi (EU) 2018/973, Severno morje zajema razdelka Mednarodnega sveta za raziskovanje morja (ICES) 2a in 3a ter podobmočje ICES 4.
                  
               
                     (5)
                  
                  
                     Delegirana uredba Komisije (EU) 2019/2238 (3) določa podrobnosti izvajanja obveznosti iztovarjanja za nekatere vrste pridnenega ribolova v Severnem morju v obdobju 2020–2021 na podlagi skupnega priporočila, ki so ga predložili Belgija, Danska, Francija, Nemčija, Nizozemska, Švedska in Združeno kraljestvo (4), ki imajo neposreden upravljalni interes za ribolov v Severnem morju.
                  
               
                     (6)
                  
                  
                     Belgija, Danska, Francija, Nemčija, Nizozemska in Švedska so 4. maja 2020 po posvetovanju s svetovalnim svetom za Severno morje ter svetovalnim svetom za pelagične staleže Komisiji predložile skupno priporočilo, ki določa načrt za zavržke za pelagične in pridnene vrste v Severnem morju v obdobju 2021–2023. Države članice so 23. julija 2020 predložile revidirano različico skupnega priporočila.
                  
               
                     (7)
                  
                  
                     Pridobljeni so bili znanstveni prispevki zadevnih znanstvenih organov, ki jih je pregledal STECF (5). Komisija je zadevne ukrepe strokovni skupini, ki jo sestavljajo predstavniki 27 držav članic, predstavila na sestanku, ki je potekal 28. julija 2020 in ki se ga je udeležil Evropski parlament kot opazovalec.
                  
               
                     (8)
                  
                  
                     Na podlagi člena 18 Uredbe (EU) št. 1380/2013 je Komisija proučila oceno STECF in potrebo po tem, da države članice zagotovijo popolno izvajanje obveznosti iztovarjanja. Regionalna skupina držav članic je večino svojih zahtev za izjeme de minimis utemeljila z morebitnim povečanjem stroškov kot posledico ravnanja z nenamernim ulovom. Informacije, ki so jih v zvezi s tem predložile države članice, so izboljšane. Vendar STECF ugotavlja, da so v nekaterih primerih še vedno potrebne izboljšave na področju zbiranja podatkov in da bi moralo biti izboljšanje selektivnosti prednostna naloga za zmanjšanje ravni nenamernega ulova. Zato bodo v takih primerih izjeme odobrene za vsak primer posebej za 1 ali 2 leti. Države članice bi morale predložiti dodatne podatke, pridobljene pri potekajočih preskusih in znanstvenih študijah.
                  
               
                     (9)
                  
                  
                     V Delegirano uredbo (EU) 2019/2238 je bila na podlagi znanstvenih dokazov, ki so pokazali visoke stopnje preživetja zavržkov, vključena izjema zaradi visoke stopnje preživetja, kot je določeno v členu 15(4)(b) Uredbe (EU) št. 1380/2013, za škampa, ulovljenega z vršami v razdelkih ICES 2a in 3a ter na podobmočju ICES 4. Države članice so zahtevale, da se izjema ohrani. STECF je ocenil dokaze, ki so jih v preteklih letih predložile države članice, in ugotovil (6), da je izjema upravičena. Ker se okoliščine niso spremenile, bi bilo treba navedeno izjemo ohraniti.
                  
               
                     (10)
                  
                  
                     V Delegirano uredbo (EU) 2019/2238 je bila vključena izjema zaradi visoke stopnje preživetja za škampa, ulovljenega na podobmočju ICES 4 ter v razdelkih ICES 2a in 3a s pridnenimi vlečnimi mrežami, vključno z nekaterimi s selektivno napravo. Države članice so zahtevale, da se izjema ohrani, in predložile nove dokaze. STECF je analiziral nove dokaze, ki so jih predložile države članice, in ugotovil (7), da so bile predložene dodatne informacije za ribolov škampa na vzhodni obali z vlečnimi mrežami s širilkami, kot je zahteval STECF (8). STECF je v preteklih letih ugotovil, da so podporne informacije zanesljive in da je tehnika vrednotenja, uporabljena v okviru širših flot, smiselna (9). Ker se okoliščine niso spremenile, bi bilo treba navedeno izjemo ohraniti.
                  
               
                     (11)
                  
                  
                     V Delegirano uredbo (EU) 2019/2238 je bila na podlagi znanstvenih dokazov, ki so pokazali visoke stopnje preživetja zavržkov, vključena izjema zaradi visoke stopnje preživetja za morskega lista pod najmanjšo referenčno velikostjo ohranjanja, ulovljenega z vlečnimi mrežami s širilkami v razdelku ICES 4c. Države članice so od Mednarodnega sveta za raziskovanje morja zahtevale, da se ta izjema ohrani. STECF je v preteklih letih ocenil dokaze in ugotovil (10), da zadostujejo. Ker se okoliščine niso spremenile, bi bilo treba navedeno izjemo ohraniti.
                  
               
                     (12)
                  
                  
                     V Delegirano uredbo (EU) 2019/2238 je bila na podlagi znanstvenih dokazov, ki so pokazali visoke stopnje preživetja zavržkov, vključena izjema zaradi visoke stopnje preživetja za prilov vrst, za katere veljajo omejitve ulova pri ribolovu z vršami in kogoli. STECF je v preteklih letih ocenil dokaze in ugotovil (11), da je umrljivost zavrženih rib glede na razpoložljive podatke najverjetneje nizka, dejanski ulov pri ribolovu pa zanemarljiv. Ker ulov ni znaten in se okoliščine niso spremenile, bi se morala navedena izjema še naprej uporabljati.
                  
               
                     (13)
                  
                  
                     V Delegirano uredbo (EU) 2019/2238 je bila vključena izjema zaradi visoke stopnje preživetja za morsko ploščo pri ribolovu z zabodnimi in trislojnimi mrežami v razdelku ICES 3a in na podobmočju ICES 4. Države članice so zahtevale, da se izjema ohrani. STECF je v preteklih letih ocenil dokaze in ugotovil (12), da so informacije utemeljene in kažejo precej visoko stopnjo preživetja. Ker se okoliščine niso spremenile, bi bilo torej treba navedeno izjemo v tej uredbi ohraniti.
                  
               
                     (14)
                  
                  
                     V Delegirano uredbo (EU) 2019/2238 je bila vključena izjema zaradi visoke stopnje preživetja za morsko ploščo pri ribolovu z danskimi potegalkami v razdelku ICES 3a in na podobmočju ICES 4. Države članice so zahtevale, da se izjema ohrani. STECF je v preteklih letih ocenil dokaze in ugotovil (13), da so podatki študije o stopnjah preživetja zanesljivi. Ker se okoliščine niso spremenile, bi bilo torej treba navedeno izjemo ohraniti.
                  
               
                     (15)
                  
                  
                     V Delegirano uredbo (EU) 2019/2238 je bila vključena izjema zaradi visoke stopnje preživetja za ulov in prilov morske plošče pri ribolovu bokoplut ali somernih rib, ki z vlečnimi mrežami z velikostjo mrežnega očesa najmanj 120 mm poteka v razdelku ICES 3a in na podobmočju ICES 4. Države članice so zahtevale, da se izjema ohrani. Skupno priporočilo vključuje tudi zahtevo za vključitev nove izjeme zaradi visoke stopnje preživetja za morsko ploščo, ulovljeno z vlečnimi mrežami z velikostjo mrežnega očesa 100–119 mm v razdelku ICES 3a in na podobmočju ICES 4. Države članice so predložile dodatne znanstvene dokaze, da bi dokazale visoke stopnje preživetja zavržkov za morsko ploščo pri navedenem ribolovu. STECF je ugotovil, da so bile podporne študije izvedene z velikostjo mrežnega očesa 90 mm, zato je malo verjetno, da so stopnje preživetja pri velikosti mrežnega očesa najmanj 100 mm nižje. Ker sta sezona in izpostavljenost zraku glavna dejavnika, ki vplivata na preživetje morske plošče in ker so lahko stopnje preživetja po enourni izpostavljenosti zraku nižje, bi bilo treba izjeme vključiti v to uredbo, nenamerni ulov morske plošče pa takoj izpustiti.
                  
               
                     (16)
                  
                  
                     V Delegirano uredbo (EU) 2019/2238 so bile vključene izjeme zaradi visoke stopnje preživetja za:
                     
                                 —
                              
                              
                                 morsko ploščo, ulovljeno z vlečnimi mrežami z velikostjo mrežnega očesa najmanj 90–99 mm, opremljenimi s ploskvijo Seltra, pri ribolovu bokoplut ali somernih rib v vodah Unije razdelka ICES 3a,
                              
                           
                                 —
                              
                              
                                 morsko ploščo, ulovljeno z vlečnimi mrežami z velikostjo mrežnega očesa najmanj 80–99 mm pri ribolovu bokoplut ali somernih rib v vodah Unije podobmočja ICES 4.
                              
                           
               
                     (17)
                  
                  
                     Države članice so zahtevale, da se izjema ohrani, in predložile nove znanstvene dokaze iz potekajočih študij. STECF je ugotovil (14), da so še vedno potrebne izboljšave pri opredelitvi pojmov za razlikovanje ribolova bokoplut in somernih rib od ribolova škampa. Komisija je ugotovila, da so se države članice v skupnem priporočilu zavezale, da bodo v zvezi s tem opravile nadaljnje delo. To izjemo bi bilo zato treba ohraniti.
                  
               
                     (18)
                  
                  
                     V Delegirano uredbo (EU) 2019/2238 je bila vključena izjema zaradi visoke stopnje preživetja za ulov morske plošče pod najmanjšo referenčno velikostjo ohranjanja z vlečnimi mrežami z gredjo z velikostjo mrežnega očesa 80–119 mm (BT2) v razdelku ICES 2a in na podobmočju ICES 4:
                     
                                 —
                              
                              
                                 za morsko ploščo, ulovljeno z orodjem, opremljenim s preskakovalno mrežo ali izločevalno mrežo za bentos (BRP), in s plovili z močjo motorja nad 221 kW,
                              
                           
                                 —
                              
                              
                                 za morsko ploščo, ulovljeno s plovili držav članic, ki izvajajo načrt za popolnoma dokumentiran ribolov,
                              
                           
                                 —
                              
                              
                                 za bokoplute, ulovljene z vlečnimi mrežami z gredjo (BT2) in s plovili z največjo močjo motorja 221 kW ali z dolžino čez vse, manjšo od 24 metrov, ki so namenjena ribolovu znotraj 12 morskih milj od obale, če vleka povprečno traja manj kot devetdeset minut.
                              
                           
               
                     (19)
                  
                  
                     Države članice so zahtevale, da se izjema ohrani, in predložile nove dokaze. STECF je ugotovil (15), da potekajo obsežni raziskovalni projekti, ki bi morali zagotoviti koristne informacije o tej izjemi. Zato bi bilo treba te izjeme ohraniti. Države članice bi morale čim prej, najpozneje pa do 1. maja vsako leto, predložiti ustrezne podatke, pridobljene pri potekajočih projektih. Komisija ugotavlja tudi, da so se države članice v skupnem priporočilu zavezale, da bodo do 1. maja 2021 z naslednjim letnim poročilom predložile roke za dokončanje načrta.
                  
               
                     (20)
                  
                  
                     V Delegirano uredbo (EU) 2019/2238 je bila vključena izjema zaradi visoke stopnje preživetja za romba, ulovljenega z vlečnimi mrežami z gredjo (TBB) z velikostjo mrežnega očesa vreče, večjo od 80 mm, na podobmočju ICES 4. Države članice so zahtevale, da se izjema ohrani, in predložile nove znanstvene informacije. STECF je ugotovil (16), da ni jasno, ali se ocene preživetja uporabljajo za to zahtevo. Komisija ugotavlja, da so se države članice v skupnem priporočilu zavezale, da bodo opravile nadaljnje raziskave o preživetju zavrženega romba in da bodo več podrobnejših informacij o preživetju zagotovile v okviru novega znanstvenega projekta, ki bo potekal do konca leta 2021. Zato bi se morala ta izjema ohraniti do 31. decembra 2022. Države članice bi morale do 1. maja vsako leto predložiti letna poročila o napredku tekočega dela.
                  
               
                     (21)
                  
                  
                     V Delegirano uredbo (EU) 2019/2238 je bila vključena izjema zaradi visoke stopnje preživetja za raže, ulovljene s kakršnim koli ribolovnim orodjem v razdelkih ICES 2a in 3a ter na podobmočju ICES 4. Države članice so zahtevale, da se izjema ohrani, in predložile nove znanstvene informacije. STECF je ugotovil (17), da je bilo vloženega veliko truda za obravnavanje podatkovnih vrzeli za dosego ciljev načrta. Navedeno izjemo bi bilo zato treba ohraniti. Vendar velja, da so potrebne izboljšave na področju zbiranja podatkov. Države članice z neposrednim upravljalnim interesom bi morale vsako leto do 1. maja predložiti dodatne znanstvene informacije, zlasti za cvetasto ražo, za katero je bila ugotovljena nižja stopnja preživetja. Komisija ugotavlja, da so se po zahtevi STECF države članice v skupnem priporočilu zavezale, da bodo poročale o dogovorjenem načrtu, vključno s cvetasto ražo.
                  
               
                     (22)
                  
                  
                     V Delegirano uredbo Komisije (EU) št. 1395/2014 (18) je bila po pozitivni oceni STECF vključena izjema zaradi visoke stopnje preživetja za skušo in sleda, ulovljena z zaporno plavarico, pod nekaterimi pogoji (19). V študijah je bilo ugotovljeno, da je stopnja preživetja odvisna od časa, ko se ribe zadržujejo v mreži, in gostote rib v mreži, ki sta pri teh vrstah ribolova običajno omejena. Države članice so zahtevale, da se izjema ohrani. Ker se okoliščine niso spremenile, bi bilo treba izjemo ohraniti. Države članice z neposrednim upravljalnim interesom bi morale najpozneje do 1. maja 2022 predložiti posodobljene podatke o ribolovu.
                  
               
                     (23)
                  
                  
                     V Delegirano uredbo (EU) 2019/2238 so bile vključene izjeme de minimis za:
                     
                                 —
                              
                              
                                 morskega lista, ulovljenega s trislojnimi mrežami in zabodnimi mrežami v razdelkih ICES 2a in 3a ter na podobmočju ICES 4,
                              
                           
                                 —
                              
                              
                                 morskega lista, ulovljenega z nekaterimi vlečnimi mrežami z gredjo, opremljenimi s flamsko ploskvijo, na podobmočju ICES 4,
                              
                           
                                 —
                              
                              
                                 kombiniran ulov morskega lista, vahnje, mola, trske, saja in osliča z nekaterimi pridnenimi vlečnimi mrežami v razdelku ICES 3a,
                              
                           
                                 —
                              
                              
                                 kombiniran ulov morskega lista, vahnje, mola, trske, saja, morske plošče, sleda, norveškega moliča, velike srebrenke in sinjega mola z nekaterimi pridnenimi vlečnimi mrežami v razdelku ICES 3a,
                              
                           
                                 —
                              
                              
                                 mola, ulovljenega z nekaterimi pridnenimi vlečnimi mrežami v razdelku ICES 3a,
                              
                           
                                 —
                              
                              
                                 morsko ploščo, ulovljeno z nekaterimi pridnenimi vlečnimi mrežami na podobmočju ICES 4,
                              
                           
                                 —
                              
                              
                                 vse vrste, za katere veljajo omejitve ulova, ulovljene z nekaterimi vlečnimi mrežami z gredjo v razdelkih ICES 4b in 4c,
                              
                           
                                 —
                              
                              
                                 lenga, ulovljenega z nekaterimi pridnenimi vlečnimi mrežami na podobmočju ICES 4.
                              
                           
               
                     (24)
                  
                  
                     Države članice so zahtevale, da se izjema ohrani. STECF je v preteklih letih navedene dokaze pregledal in ugotovil (20) (21) (22), da dokumenti, ki so jih predložile države članice, vsebujejo utemeljene dokaze, da je nadaljnjo izboljšavo selektivnosti težko doseči ali da pomeni nesorazmerne stroške pri ravnanju z nenamernim ulovom. Ker se okoliščine niso spremenile, je primerna nadaljnja uporaba izjem de minimis v skladu z odstotnimi deleži in potrebnimi spremembami, predlaganimi v novem skupnem priporočilu na podlagi člena 15(5)(c) Uredbe (EU) št. 1380/2013.
                  
               
                     (25)
                  
                  
                     V Delegirano uredbo (EU) 2019/2238 je bila vključena izjema de minimis za mola in trsko, ulovljena s pridnenimi vlečnimi mrežami v razdelku ICES 4c. Države članice so zahtevale, da se izjema ohrani. STECF je v preteklih letih to izjemo preučil (23), izjema pa je bila odobrena zaradi težav pri izboljšanju selektivnosti. Toda glede na sedanje stanje trske (24) je STECF v svojem poročilu 20-04 ugotovil, da bi morale države članice sprejeti ukrepe za zmanjšanje ravni nenamernega ulova. Izjemo bi bilo zato treba odobriti za eno leto, države članice z interesom za ta ribolov pa bi morale najpozneje do 1. maja 2021 v oceno STECF predložiti dodatne informacije o sestavi ulova.
                  
               
                     (26)
                  
                  
                     V Delegirano uredbo (EU) 2019/2238 je bila vključena izjema de minimis za mola in trsko pod najmanjšo referenčno velikostjo ohranjanja, ulovljena s pridnenimi vlečnimi mrežami ali potegalkami na podobmočjih ICES 4a in 4b. Države članice so zahtevale, da se izjema ohrani, in predložile nove dokaze. STECF je pregledal dokaze, ki so jih predložile države članice, in ugotovil, da poteka nova študija, vendar da je predložene dokaze še vedno treba izboljšati. Glede na sedanje stanje trske (25) je STECF v svojem poročilu 20-04 ugotovil, da bi morale države članice sprejeti ukrepe za zmanjšanje ravni nenamernega ulova. Izjemo bi bilo zato treba odobriti za dve leti in le za mola v zmanjšanem deležu.
                  
               
                     (27)
                  
                  
                     V Delegirano uredbo (EU) 2019/2238 je bila vključena izjema de minimis za mola pod najmanjšo referenčno velikostjo ohranjanja, ulovljenega s plovili, ki uporabljajo vlečne mreže z gredjo z velikostjo mrežnega očesa 80–119 mm, na podobmočju ICES 4. Države članice so zahtevale, da se izjema ohrani, in predložile nove dokaze. STECF je ugotovil (26), da obstajajo dokazi o povečanih stroških. Države članice so izpostavile morebitno tveganje omejevanja za to vrsto ribolova ter tudi potekajoče študije o sprejetju selektivnih ukrepov, ki naj bi zagotovile koristne informacije o tej izjemi. Vendar je STECF ugotovil, da so predložene informacije omejene in zajemajo le nizozemsko floto. Izjemo bi bilo zato treba odobriti za eno leto. Države članice bi morale do 1. maja 2021 predložiti nadaljnje dokaze o nesorazmernih stroških in izboljšavah selektivnosti.
                  
               
                     (28)
                  
                  
                     V Delegirano uredbo (EU) št. 1395/2014 je bila vključena izjema de minimis za skušo, šura, sleda in mola, ulovljene s plovili s pelagičnimi vlečnimi mrežami v dolžinskem razredu do 25 metrov dolžine čez vse na podobmočjih ICES 4b in 4c južno od 54° severne zemljepisne širine. Države članice so zahtevale, da se izjema ohrani, in predložile nove dokaze. STECF je ugotovil (27), da je razumno domnevati, da bo doseganje dodatnih izboljšav selektivnosti težavno in da bodo stroški izločanja glede na naravo vključenih vrst ribolova visoki. Vendar je STECF ugotovil, da so zagotovljene omejene nove informacije in da bi morale države članice predložiti nadaljnje kvantitativne dokaze, ki podpirajo izjemo de minimis. Izjemo bi bilo zato treba odobriti za dve leti. Države članice bi morale najpozneje do 1. maja 2022 predložiti dodatne informacije v oceno STECF.
                  
               
                     (29)
                  
                  
                     Z Delegirano uredbo (EU) 2019/2238 je bila odobrena izjema de minimis za skupno količino papaline, peščenke, norveškega moliča in sinjega mola pri pridnenem ribolovu z vlečnimi mrežami v razdelku ICES 3a in na podobmočju ICES 4. Države članice so zahtevale, da se izjema ohrani, in predložile nove dokaze. STECF je ugotovil (28), da je razumno domnevati, da bo doseganje dodatnih izboljšav selektivnosti težavno in da bodo stroški izločanja glede na naravo vključenih vrst ribolova visoki. Vendar je STECF ugotovil, da so za podporo izjeme potrebni nadaljnji kvantitativni podatki. Izjemo bi bilo zato treba odobriti za dve leti. Države članice bi morale do 1. maja 2022 predložiti posodobljene znanstvene podatke in ustrezne podporne informacije.
                  
               
                     (30)
                  
                  
                     Z Delegirano uredbo (EU) 2019/2238 je bila odobrena izjema de minimis za lenga, ulovljenega s parangali na podobmočju ICES 4. Države članice so zahtevale, da se izjema ohrani, in predložile nove dokaze. STECF je pregledal informacije, ki so jih predložile države članice, in ugotovil (29), da so, da čeprav so predložene informacije omejene, argumenti v zvezi s težavami pri izboljšanju selektivnosti verodostojni. Izjemo bi bilo zato treba odobriti za dve leti. Države članice bi morale do 1. maja 2022 predložiti dodatne informacije, ki utemeljujejo to izjemo.
                  
               
                     (31)
                  
                  
                     Z Delegirano uredbo (EU) 2019/2238 je bila odobrena izjema de minimis za skušo in šura, ulovljenega s pridnenimi vlečnimi mrežami z velikostjo mrežnega očesa 80–99 mm na podobmočju ICES 4. Države članice so zahtevale, da se izjema ohrani, in predložile nove dokaze. STECF je pregledal dokaze, ki so jih predložile države članice, in ugotovil (30), da obstajajo dokazi o povečanih stroških, povezanih z ravnanjem z nenamernim ulovom in njegovim shranjevanjem, vendar da so predložene informacije omejene na nekatera območja in flote. Izjemo bi bilo zato treba odobriti za dve leti in bi se morala uporabljati za navedena območja in flote. Države članice bi morale do 1. maja 2022 predložiti dodatne informacije, ki utemeljujejo to izjemo.
                  
               
                     (32)
                  
                  
                     V skupno priporočilo je bila vključena nova izjema de minimis za sinjega mola pri industrijskem ribolovu s pelagičnimi vlečnimi mrežami. STECF je analiziral dokaze, ki so jih predložile države članice, in ugotovil (31), da so informacije, ki podpirajo argumente o tem, da je selektivnost težko doseči in da je ravnanje z nenamernim ulovom povezano z nesorazmernimi stroški, omejene. Vendar je STECF ugotovil, da bo doseganje dodatnih izboljšav selektivnosti glede na tehnične in sanitarne posebnosti vključenih predelovalnih plovil z vlečnimi mrežami težavno. Izjemo bi bilo treba odobriti za dve leti za uskladitev z drugimi morskimi bazeni in da se državam članicam omogoči dovolj časa, da pojasnijo odstopanja v podatkih, ki jih je ugotovil STECF. Države članice bi morale do 1. maja 2022 predložiti dodatne informacije.
                  
               
                     (33)
                  
                  
                     Da se za namene določitve celotnega dovoljenega ulova zagotovijo zanesljive ocene ravni zavržkov, bi morale države članice v primerih, ko izjema de minimis temelji na ekstrapolaciji okoliščin z omejenimi podatki in delnih informacijah o floti, zagotoviti točne in preverljive podatke za celotno floto, ki je zajeta z navedeno izjemo.
                  
               
                     (34)
                  
                  
                     Ukrepi, predlagani v novem skupnem priporočilu, so v skladu s členom 15(4) in členom 15(5)(c) ter členom 18(3) Uredbe (EU) št. 1380/2013 ter z Uredbo (EU) 2018/973 in zlasti s členom 11 navedene uredbe, zato se lahko vključijo v to uredbo.
                  
               
                     (35)
                  
                  
                     V skladu s členom 16(2) Uredbe (EU) 2018/973 je pooblastilo za sprejemanje delegiranih aktov v zvezi z obveznostjo iztovarjanja preneseno na Komisijo za obdobje petih let, in sicer od 5. avgusta 2018. Zato je primerno, da se učinek izjem zaradi visoke stopnje preživetja in izjem de minimis od obveznosti iztovarjanja revidira.
                  
               
                     (36)
                  
                  
                     Delegirano uredbo (EU) 2019/2238 bi bilo treba razveljaviti in jo nadomestiti z novo uredbo. Vendar člena 11 in 12 Delegirane uredbe (EU) 2019/2238 določata tehnične ukrepe za povečanje selektivnosti orodja in zmanjšanje nenamernega ulova v Skagerraku, pa tudi za dovoljenje uporabe mrež SepNep. Navedeni ukrepi bi se morali še naprej uporabljati do konca leta 2021, kakor je bilo prvotno določeno v Delegirani uredbi (EU) 2019/2238, ali dokler novi delegirani akt, ki ga je treba sprejeti v skladu z Uredbo (EU) 2019/1241 Evropskega parlamenta in Sveta (32), ne določi navedenih tehničnih ukrepov.
                  
               
                     (37)
                  
                  
                     Ker ukrepi iz te uredbe neposredno vplivajo na načrtovanje ribolovne sezone plovil Unije in povezane gospodarske dejavnosti, bi morala ta uredba začeti veljati takoj po objavi. Uporabljati bi se morala od 1. januarja 2021 –
                  
               SPREJELA NASLEDNJO UREDBO:
         
            Člen 1
            Izvajanje obveznosti iztovarjanja
            V vodah Unije v Severnem morju (razdelka ICES 2a in 3a ter podobmočje ICES 4) se uporablja obveznost iztovarjanja iz člena 15(1) Uredbe (EU) št. 1380/2013 za pridneni in pelagični ribolov, za katera v skladu s to uredbo za obdobje 2021–2023 veljajo omejitve ulova.
         
         
            Člen 2
            Opredelitev pojmov
            V tej uredbi se uporabljajo naslednje opredelitve pojmov:
            
                        (1)
                     
                     
                        „selektivna naprava Netgrid“ pomeni selektivno napravo, ki je sestavljena iz razdelka s štirimi ploskvami, vstavljenega v vlečno mrežo z dvema ploskvama z nagnjeno površino mreže z rombastimi mrežnimi očesi velikosti najmanj 200 mm, ki vodi do izhodne odprtine na vrhu vlečne mreže;
                     
                  
                        (2)
                     
                     
                        „flamska ploskev“ pomeni zadnji konusni mrežasti del vlečne mreže z gredjo, katerega:
                        
                                    —
                                 
                                 
                                    zadnji del je neposredno pritrjen na vrečo,
                                 
                              
                                    —
                                 
                                 
                                    zgornji in spodnji mrežasti deli ploskve imajo mrežna očesa velikosti najmanj 120 mm, merjeno med vozli,
                                 
                              
                                    —
                                 
                                 
                                    raztegnjena dolžina je najmanj 3 m;
                                 
                              
                  
                        (3)
                     
                     
                        „izločevalna mreža za bentos“ pomeni ploskev iz mrežnega materiala z večjimi ali kvadratastimi mrežnimi očesi, pritrjeno na spodnjo ploskev vlečne mreže, običajno vlečne mreže z gredjo, za izpustitev bentoškega materiala in morskih odpadkov pred prehodom v vrečo;
                     
                  
                        (4)
                     
                     
                        „SepNep“ pomeni vlečno mrežo s širilkami, ki:
                        
                                    —
                                 
                                 
                                    ima mrežna očesa velikosti 80–99 +≥ 100 mm,
                                 
                              
                                    —
                                 
                                 
                                    ima več vreč z velikostjo mrežnega očesa od najmanj 80 mm–120 mm, pritrjenih na en sam podaljšek, skrajna zgornja vreča pa ima velikost mrežnega očesa najmanj 120 mm in je opremljena z izločevalno mrežo z velikostjo mrežnega očesa največ 105 mm, ter
                                 
                              
                                    —
                                 
                                 
                                    je lahko dodatno opremljena z izločevalno rešetko z razdaljo med prečkami najmanj 17 mm, če je oblikovana tako, da omogoča pobeg majhnih škampov.
                                 
                              
                  
         
            Člen 3
            Izjeme zaradi visoke stopnje preživetja za škampa
            
               1.   Izjema zaradi visoke stopnje preživetja iz člena 15(4)(b) Uredbe (EU) št. 1380/2013 se uporablja v vodah Unije v Severnem morju (razdelka ICES 2a in 3a ter podobmočje ICES 4) za naslednje ulove škampa (Nephrops norvegicus):
               
                           (a)
                        
                        
                           ulove z vršami (FPO (33));
                        
                     
                           (b)
                        
                        
                           ulove s pridnenimi vlečnimi mrežami (OTB, OTT, TBN) z:
                           
                                       (i)
                                    
                                    
                                       vrečo z velikostjo najmanj 80 mm ali
                                    
                                 
                                       (ii)
                                    
                                    
                                       vrečo, katere velikost mrežnega očesa je najmanj 70 mm in ki je opremljena z izločevalno rešetko za vrste z razdaljo med prečkami največ 35 mm.
                                    
                                 
                     
            
               2.   Pri zavržkih škampa, ulovljenega v primerih iz odstavka 1, se škamp izpusti cel, takoj in na območju, kjer je bil ulovljen.
            
         
         
            Člen 4
            Izjema zaradi visoke stopnje preživetja za morskega lista
            
               1.   Izjema zaradi visoke stopnje preživetja iz člena 15(4)(b) Uredbe (EU) št. 1380/2013 se uporablja za morskega lista (Solea solea) pod najmanjšo referenčno velikostjo ohranjanja, ulovljenega z vlečnimi mrežami s širilkami (OTB) z velikostjo mrežnega očesa vreče 80–99 mm v vodah Unije razdelka ICES 4c znotraj šestih morskih milj od obale in zunaj opredeljenih območij odraščanja.
            
            
               2.   Izjema iz odstavka 1 se uporablja samo za plovila z največjo dolžino 10 metrov in največjo močjo motorja 221 kW, ki lovijo v vodah globine 30 metrov ali manj, pri čemer je trajanje vleke omejeno na največ devetdeset minut.
            
            
               3.   Pri zavržkih morskega lista, ulovljenega v primerih iz odstavka 1, se morski list izpusti takoj.
            
         
         
            Člen 5
            Izjema zaradi visoke stopnje preživetja za prilov vseh vrst, za katere veljajo omejitve ulova z vršami in kogoli
            
               1.   Izjema zaradi visoke stopnje preživetja iz člena 15(4)(b) Uredbe (EU) št. 1380/2013 se uporablja za ulov vseh vrst, za katere veljajo omejitve ulova z vršami in kogoli (FPO, FYK) v vodah Unije razdelka ICES 3a in podobmočja ICES 4.
            
            
               2.   Pri zavržkih rib, ulovljenih v primerih iz odstavka 1, se ribe izpustijo takoj, in sicer pod morsko gladino.
            
         
         
            Člen 6
            Izjema zaradi visoke stopnje preživetja za ulov in prilov morske plošče
            
               1.   Izjema zaradi visoke stopnje preživetja iz člena 15(4)(b) Uredbe (EU) št. 1380/2013 se uporablja v vodah Unije razdelka ICES 3a in podobmočja ICES 4 za:
               
                           (a)
                        
                        
                           morsko ploščo (Pleuronectes platessa), ulovljeno z mrežami (GNS, GTR, GTN, GEN);
                        
                     
                           (b)
                        
                        
                           morsko ploščo, ulovljeno z danskimi potegalkami;
                        
                     
                           (c)
                        
                        
                           morsko ploščo, ulovljeno s pridnenimi vlečnimi mrežami (OTB, PTB) z:
                           
                                       (i)
                                    
                                    
                                       velikostjo mrežnega očesa najmanj 120 mm pri ribolovu bokoplut ali somernih rib v vodah Unije razdelka ICES 3a in podobmočja ICES 4;
                                    
                                 
                                       (ii)
                                    
                                    
                                       velikostjo mrežnega očesa 90–119 mm, ki so opremljene s ploskvijo Seltra z zgornjo ploskvijo z velikostjo mrežnega očesa 140 mm (kvadratasta mrežna očesa), z velikostjo mrežnega očesa 270 mm (rombasta mrežna očesa) ali z velikostjo mrežnega očesa 300 mm (kvadratasta mrežna očesa) pri ribolovu bokoplut ali somernih rib v vodah Unije razdelka ICES 3a;
                                    
                                 
                                       (iii)
                                    
                                    
                                       velikostjo mrežnega očesa 80–119 mm pri ribolovu bokoplut ali somernih rib v vodah Unije podobmočja ICES 4.
                                    
                                 
                     
            
               2.   Pri zavržkih morske plošče, ulovljene v primerih iz odstavka 1, se morska plošča izpusti takoj.
            
         
         
            Člen 7
            Izjema zaradi visoke stopnje preživetja za morsko ploščo pod najmanjšo referenčno velikostjo ohranjanja
            
               1.   Izjema zaradi visoke stopnje preživetja iz člena 15(4)(b) Uredbe (EU) št. 1380/2013 se uporablja v vodah Unije razdelka ICES 2a in podobmočja ICES 4 ter za morsko ploščo pod najmanjšo referenčno velikostjo ohranjanja, ulovljeno z vlečnimi mrežami z gredjo z velikostjo mrežnega očesa 80–119 mm (BT2), če je morska plošča ulovljena:
               
                           (a)
                        
                        
                           z orodjem, opremljenim s preskakovalno mrežo ali izločevalno mrežo za bentos (BRP), in s plovili z močjo motorja nad 221 kW ali
                        
                     
                           (b)
                        
                        
                           s plovili držav članic, ki izvajajo načrt za popolnoma dokumentiran ribolov.
                        
                     
            
               2.   Izjema iz odstavka 1 se uporablja tudi za bokoplute, ulovljene z vlečnimi mrežami z gredjo (BT2) s plovili z največjo močjo motorja 221 kW ali dolžino čez vse, manjšo od 24 metrov, ki so namenjena ribolovu znotraj 12 morskih milj od obale, če vleka povprečno traja manj kot devetdeset minut.
            
            
               3.   Države članice z neposrednim upravljalnim interesom vsako leto čim prej, najpozneje pa do 1. maja, predložijo dodatne znanstvene informacije, ki podpirajo izjemi iz odstavkov 1 in 2. Znanstveni, tehnični in gospodarski odbor za ribištvo (v nadaljnjem besedilu: STECF) predložene znanstvene informacije vsako leto oceni do 31. julija.
            
            
               4.   Pri zavržkih morske plošče, ulovljene v primerih iz odstavkov 1 in 2, se morska plošča izpusti takoj.
            
         
         
            Člen 8
            Izjema zaradi visoke stopnje preživetja za romba
            
               1.   Izjema zaradi visoke stopnje preživetja iz člena 15(4)(b) Uredbe (EU) št. 1380/2013 se uporablja v vodah Unije podobmočja ICES 4 za ulov romba (Scophthalmus maximus) z vlečnimi mrežami z gredjo (TBB) z vrečo z velikostjo mrežnega očesa najmanj 80 mm.
            
            
               2.   Izjema iz odstavka 1 se začasno uporablja do 31. decembra 2022. Države članice z neposrednim upravljalnim interesom vsako leto čim prej, najpozneje pa do 1. maja, predložijo dodatne znanstvene informacije, ki podpirajo izjemo iz odstavka 1. STECF predložene znanstvene informacije vsako leto oceni do 31. julija.
            
            
               3.   Pri zavržkih romba, ulovljenega v primerih iz odstavka 1, se romb izpusti takoj.
            
         
         
            Člen 9
            Izjema zaradi visoke stopnje preživetja za raže
            
               1.   Izjema zaradi visoke stopnje preživetja iz člena 15(4)(b) Uredbe (EU) št. 1380/2013 se uporablja za raže, ulovljene z ribolovnim orodjem v vodah Unije v Severnem morju (razdelka ICES 2a in 3a ter podobmočje ICES 4).
            
            
               2.   Države članice z neposrednim upravljalnim interesom vsako leto čim prej, najpozneje pa do 1. maja, predložijo dodatne znanstvene informacije, zlasti za cvetasto ražo, ki podpirajo izjemo iz odstavka 1. STECF predložene znanstvene informacije vsako leto oceni do 31. julija.
            
            
               3.   Pri zavržkih raž, ulovljena v primerih iz odstavka 1, se raže izpustijo takoj.
            
         
         
            Člen 10
            Izjema zaradi visoke stopnje preživetja za ulov skuše in sleda pri ribolovu z zaporno plavarico
            
               1.   Izjema zaradi visoke stopnje preživetja iz člena 15(4)(b) Uredbe (EU) št. 1380/2013 se uporablja za skušo in sleda, ulovljena pri ribolovu z zaporno plavarico v vodah Unije v Severnem morju (razdelka ICES 2a in 3a ter podobmočje ICES 4), če so izpolnjeni vsi naslednji pogoji:
               
                           (a)
                        
                        
                           ulov se izpusti, preden se zaporna plavarica zapre za ustrezen odstotni delež (določen v odstavkih 2 in 3 v nadaljevanju) (v nadaljnjem besedilu: točka dviga),
                        
                     
                           (b)
                        
                        
                           oprema zaporne plavarice je opremljena z vidno bojo, ki jasno označuje mejo točke dviga;
                        
                     
                           (c)
                        
                        
                           plovilo in oprema zaporne plavarice sta opremljena z elektronskim sistemom za zapis in dokumentiranje časa, lokacije in obsega izvleka zaporne plavarice pri vseh ribolovnih operacijah.
                        
                     
            
               2.   Točka dviga je 80-odstotna zaprtost zaporne plavarice pri ribolovu skuše in 90-odstotna zaprtost zaporne plavarice pri ribolovu sleda.
            
            
               3.   Če obkroženo jato sestavljata obe vrsti, je točka dviga 80-odstotna zaprtost zaporne plavarice.
            
            
               4.   Izpuščanje ulova skuše in sleda po točki dviga je prepovedano.
            
            
               5.   Obkrožena jata rib se izpusti šele po vzorčenju, da se ocenijo sestava vrst, struktura velikosti rib in njihova količina.
            
            
               6.   Države članice z neposrednim upravljalnim interesom čim prej, najpozneje pa do 1. maja 2022 predložijo dokaze, ki upravičujejo potrebo po ohranitvi te izjeme.
            
         
         
            Člen 11
            Izjeme de minimis za pelagični in pridneni ribolov
            Z odstopanjem od člena 15(1) Uredbe (EU) št. 1380/2013 se lahko v skladu s členom 15(4)(c) navedene uredbe zavržejo naslednje količine:
            
                        (1)
                     
                     
                        pri ribolovu morskega lista s plovili, ki uporabljajo trislojne in zabodne mreže (GN, GNS, GND, GNC, GTN, GTR, GEN, GNF) v vodah Unije v Severnem morju (razdelka ICES 2a in 3a ter podobmočje ICES 4):
                        količina morskega lista pod ali nad najmanjšo referenčno velikostjo ohranjanja, ki ne presega 3 % celotnega letnega ulova navedene vrste;
                     
                  
                        (2)
                     
                     
                        pri ribolovu morskega lista s plovili, ki uporabljajo vlečne mreže z gredjo (TBB) z velikostjo mrežnega očesa 80–119 mm, ki so opremljene s flamsko ploskvijo, v vodah Unije podobmočja ICES 4:
                        količina morskega lista pod najmanjšo referenčno velikostjo ohranjanja, ki ne presega 5 % celotnega letnega ulova navedene vrste;
                     
                  
                        (3)
                     
                     
                        pri ribolovu škampa s plovili, ki uporabljajo pridnene vlečne mreže (OTB, OTT, TBN), katerih velikost mrežnega očesa je najmanj 70 mm in ki so opremljene z izločevalno rešetko za vrste z razdaljo med prečkami največ 35 mm, v vodah Unije razdelka ICES 3a:
                        skupna količina morskega lista, vahnje, mola, trske, saja in osliča pod najmanjšo referenčno velikostjo ohranjanja, ki ne presega 4 % celotnega letnega ulova škampa, morskega lista, vahnje, mola in severne kozice ter trske, saja in osliča;
                     
                  
                        (4)
                     
                     
                        pri ribolovu severne kozice s plovili, ki uporabljajo pridnene vlečne mreže (OTB, OTT), katerih velikost mrežnega očesa je najmanj 35 mm ter ki so opremljene z izločevalno rešetko za vrste z razdaljo med prečkami največ 19 mm in odprtino za ribe, v vodah Unije razdelka ICES 3a:
                        skupna količina morskega lista, vahnje, mola, trske, morske plošče, saja, sleda, norveškega moliča, velike srebrenke in sinjega mola pod najmanjšo referenčno velikostjo ohranjanja, kadar ta obstaja, ki ne presega 5 % celotnega letnega ulova škampa, morskega lista, vahnje, mola, trske, saja, morske plošče, severne kozice, osliča, norveškega moliča, velike srebrenke, sleda in sinjega mola;
                     
                  
                        (5)
                     
                     
                        pri ribolovu s plovili, ki uporabljajo pridnene vlečne mreže (OTB, OTT, TBN, PTB) z velikostjo mrežnega očesa 90–119 mm, ki so opremljene s ploskvijo Seltra z zgornjo ploskvijo z velikostjo mrežnega očesa 140 mm (kvadratasta mrežna očesa), z velikostjo mrežnega očesa 270 mm (rombasta mrežna očesa) ali z velikostjo mrežnega očesa 300 mm (kvadratasta mrežna očesa), ali pridnene vlečne mreže (OTB, OTT, TBN, PTB) z velikostjo mrežnega očesa najmanj 120 mm, v vodah Unije razdelka ICES 3a:
                        količina mola pod najmanjšo referenčno velikostjo ohranjanja do največ 2 % celotnega letnega ulova škampa, trske, vahnje, mola, saja, morskega lista, morske plošče in osliča;
                     
                  
                        (6)
                     
                     
                        pri ribolovu škampa s plovili, ki uporabljajo pridnene vlečne mreže z velikostjo mrežnega očesa 80–99 mm, ki so opremljene z napravo SepNep, v vodah Unije podobmočja ICES 4:
                        količina morske plošče pod najmanjšo referenčno velikostjo ohranjanja, ki ne presega 3 % celotnega letnega ulova saja, morske plošče, vahnje, mola, trske, severne kozice, morskega lista in škampa;
                     
                  
                        (7)
                     
                     
                        pri ribolovu rjave kozice s plovili, ki uporabljajo vlečne mreže z gredjo, v vodah Unije razdelkov ICES 4b in 4c:
                        količina vseh vrst, za katere veljajo omejitve ulova, ki v letih 2021 in 2022 ne presega 6 %, v letu 2023 pa 5 % celotnega letnega ulova vseh vrst, za katere veljajo omejitve ulova pri navedenem ribolovu;
                     
                  
                        (8)
                     
                     
                        pri pridnenem ribolovu s plovili, ki lovijo lenga in pri tem uporabljajo pridnene vlečne mreže (OTB, OTT, PTB) z velikostjo mrežnega očesa najmanj 120 mm, v vodah Unije podobmočja ICES 4:
                        količina lenga pod najmanjšo referenčno velikostjo ohranjanja, ki ne presega 3 % celotnega letnega ulova lenga pri navedenem ribolovu;
                     
                  
                        (9)
                     
                     
                        pri mešanem pridnenem ribolovu s plovili, ki uporabljajo pridnene vlečne mreže ali potegalke (OTB, OTT, SDN, SSC) z velikostjo mrežnega očesa 70–99 mm (TR2), v vodah Unije razdelka ICES 4c:
                        skupna količina mola in trske pod najmanjšo referenčno velikostjo ohranjanja, ki ne presega 5 % celotnega letnega ulova mola in trske; največja količina trske, ki se lahko zavrže, je omejena na 2 % navedenih skupnih letnih ulovov;
                        izjema de minimis, določena v tej točki, se začasno uporablja do 31. decembra 2021. Države članice z neposrednim upravljalnim interesom čim prej, najpozneje pa do 1. maja 2021 predložijo dodatne znanstvene informacije, ki podpirajo izjemo. STECF predložene znanstvene informacije oceni do 31. julija 2021;
                     
                  
                        (10)
                     
                     
                        pri mešanem pridnenem ribolovu s plovili, ki uporabljajo pridnene vlečne mreže ali potegalke (OTB, OTT, SDN, SSC) z velikostjo mrežnega očesa 70–99 mm (TR2), v vodah Unije razdelkov ICES 4a in 4b:
                        količina mola pod najmanjšo referenčno velikostjo ohranjanja, ki ne presega 4 % celotnega letnega ulova mola;
                        izjema de minimis, določena v tej točki, se začasno uporablja do 31. decembra 2022. Države članice z neposrednim upravljalnim interesom čim prej, najpozneje pa do 1. maja 2022 predložijo dodatne znanstvene informacije, ki podpirajo izjemo. STECF predložene znanstvene informacije oceni do 31. julija 2022;
                     
                  
                        (11)
                     
                     
                        pri mešanem pridnenem ribolovu s plovili, ki uporabljajo vlečne mreže z gredjo z velikostjo mrežnega očesa 80–119 mm, v vodah Unije podobmočja ICES 4:
                        količina mola pod najmanjšo referenčno velikostjo ohranjanja, ki ne presega 2 % celotnega letnega ulova morske plošče in morskega lista;
                        izjema de minimis, določena v tej točki, se začasno uporablja do 31. decembra 2021. Države članice z neposrednim upravljalnim interesom čim prej, najpozneje pa do 1. maja 2021 predložijo dodatne znanstvene informacije, ki podpirajo izjemo. STECF predložene znanstvene informacije oceni do 31. julija 2021;
                     
                  
                        (12)
                     
                     
                        pri pelagičnem ribolovu s plovili s pelagičnimi vlečnimi mrežami v dolžinskem razredu do 25 metrov dolžine čez vse, ki lovijo skušo, šura in sleda in pri tem uporabljajo pelagične vlečne mreže (OTM/PTM), na podobmočjih ICES 4b in 4c južno od 54° severne zemljepisne širine;
                        skupna količina skuše, šura, sleda in mola, ki ne presega 1 % celotnega letnega ulova skuše, šura, sleda in mola;
                        izjema de minimis, določena v tej točki, se začasno uporablja do 31. decembra 2022. Države članice z neposrednim upravljalnim interesom čim prej, najpozneje pa do 1. maja 2022 predložijo dodatne znanstvene informacije, ki podpirajo izjemo. STECF predložene znanstvene informacije oceni do 31. julija 2022;
                     
                  
                        (13)
                     
                     
                        pri mešanem pridnenem ribolovu z vlečnimi mrežami (OTB, OTM, OTT, PTB, PTM, SDN, SPR, SSC, TB, TBN) z velikostjo mrežnega očesa nad 80 mm v razdelku ICES 3a in na podobmočju ICES 4 ter pri ribolovu severne kozice, ki se izvaja z uporabo orodja z izločevalno rešetko z razdaljo med prečkami največ 19 mm ali enakovredne selektivne naprave in z napravo za zadržanje rib z velikostjo mrežnega očesa nad 35 mm v razdelku ICES 3a oz. 32 mm na podobmočju ICES 4:
                        skupna količina papaline, peščenke, norveškega moliča in sinjega mola, ki ne presega 1 % celotnega letnega ulova pri mešanem pridnenem ribolovu in ribolovu severne kozice;
                        izjema de minimis, določena v tej točki, se začasno uporablja do 31. decembra 2022. Države članice z neposrednim upravljalnim interesom čim prej, najpozneje pa do 1. maja 2022 predložijo dodatne znanstvene informacije, ki podpirajo izjemo. STECF predložene znanstvene informacije oceni do 31. julija 2022;
                     
                  
                        (14)
                     
                     
                        pri pridnenem ribolovu osliča s plovili, ki uporabljajo parangale (LLS) na podobmočju ICES 4:
                        količina lenga (Molva molva) pod najmanjšo referenčno velikostjo ohranjanja, ki ne presega 3 % celotnega letnega ulova lenga pri navedenem pridnenem ribolovu;
                        izjema de minimis, določena v tej točki, se začasno uporablja do 31. decembra 2022. Države članice z neposrednim upravljalnim interesom čim prej, najpozneje pa do 1. maja 2022 predložijo dodatne znanstvene informacije, ki podpirajo izjemo. STECF predložene znanstvene informacije oceni do 31. julija 2022;
                     
                  
                        (15)
                     
                     
                        pri mešanem pridnenem ribolovu s pridnenimi vlečnimi mrežami (OTB, OTT, PTB) z velikostjo mrežnega očesa 80–99 mm (TR2) v razdelkih ICES 4b in 4c:
                        količina šura (Trachurus spp.), ki ne presega 6 % celotnega letnega ulova šura pri navedenem ribolovu;
                        izjema de minimis, določena v tej točki, se začasno uporablja do 31. decembra 2022. Države članice z neposrednim upravljalnim interesom čim prej, najpozneje pa do 1. maja 2022 predložijo dodatne znanstvene informacije, ki podpirajo izjemo. STECF predložene znanstvene informacije oceni do 31. julija 2022;
                     
                  
                        (16)
                     
                     
                        pri mešanem pridnenem ribolovu s pridnenimi vlečnimi mrežami (OTB, OTT, PTB) z velikostjo mrežnega očesa 80–99 mm (TR2) v razdelkih ICES 4b in 4c:
                        količina skuše (Scomber scombrus), ki ne presega 6 % celotnega letnega ulova skuše pri navedenem ribolovu;
                        izjema de minimis, določena v tej točki, se začasno uporablja do 31. decembra 2022. Države članice z neposrednim upravljalnim interesom čim prej, najpozneje pa do 1. maja 2022 predložijo dodatne znanstvene informacije, ki podpirajo izjemo. STECF predložene znanstvene informacije oceni do 31. julija 2022;
                     
                  
                        (17)
                     
                     
                        pri industrijskem ribolovu sinjega mola s pelagičnimi vlečnimi mrežami na podobmočju ICES 4, pri katerem se s predelavo ulova navedene vrste na krovu proizvaja osnova surimija:
                        količina sinjega mola (Micromesistius poutassou), ki ne presega 5 % celotnega letnega ulova sinjega mola;
                        izjema de minimis, določena v tej točki, se začasno uporablja do 31. decembra 2022. Države članice z neposrednim upravljalnim interesom čim prej, najpozneje pa do 1. maja 2022 predložijo dodatne znanstvene informacije, ki podpirajo izjemo. STECF predložene znanstvene informacije oceni do 31. julija 2022.
                     
                  
         
            Člen 12
            Razveljavitev in prehodne določbe
            Delegirana uredba (EU) 2019/2238 se razveljavi z učinkom od 1. januarja 2021.
            Vendar se člena 11 in 12 Delegirane uredbe (EU) 2019/2238 še naprej uporabljata do 31. decembra 2021 ali dokler ne začne veljati delegirani akt, ki ga je treba sprejeti v skladu s členom 15(2) Uredbe (EU) 2019/1241, kar koli nastopi prej.
         
         
            Člen 13
            Začetek veljavnosti in uporaba
            Ta uredba začne veljati dan po objavi v Uradnem listu Evropske unije.
            Členi 1 do 11 se uporabljajo od 1. januarja 2021 do 31. decembra 2023.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 21. avgusta 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 179, 16.7.2018, str. 1.
         
            (2)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).
         
            (3)  Delegirana uredba Komisije (EU) 2019/2238 z dne 1. oktobra 2019 o določitvi podrobnosti izvajanja obveznosti iztovarjanja za nekatere vrste pridnenega ribolova v Severnem morju v obdobju 2020–2021 (UL L 336, 30.12.2019, str. 34).
         
            (4)  Združeno kraljestvo od 1. februarja 2020 ni več država članica.
         
            (5)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (6)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (7)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (8)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (9)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (10)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (11)  https://stecf.jrc.ec.europa.eu/documents/43805/1780485/STECF+PLEN+17-02.pdf
         
            (12)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (13)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (14)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (15)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (16)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (17)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (18)  Delegirana uredba Komisije (EU) št. 1395/2014 z dne 20. oktobra 2014 o načrtu za zavržke pri ribolovu nekaterih malih pelagičnih vrst in ribolovu za industrijske namene v Severnem morju (UL L 370, 30.12.2014, str. 35).
         
            (19)  https://stecf.jrc.ec.europa.eu/documents/43805/812327/STECF+PLEN+14-02.pdf
         
            (20)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (21)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (22)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf
         
            (23)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf/d7110d8a-c4da-498c-8b30-98d0b5c2fc22
         
            (24)  http://ices.dk/sites/pub/Publication%20Reports/Advice/2020/2020/cod.27.47d20.pdf
         
            (25)  http://ices.dk/sites/pub/Publication%20Reports/Advice/2020/2020/cod.27.47d20.pdf
         
            (26)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (27)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (28)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (29)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (30)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (31)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (32)  Uredba (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (UL L 198, 25.7.2019, str. 105).
         
            (33)  Kode orodij, ki se uporabljajo v tej uredbi, so določene v Prilogi XI k Izvedbeni uredbi Komisije (EU) št. 404/2011 o določitvi podrobnih pravil za izvajanje Uredbe Sveta (ES) št. 1224/2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike. Za plovila, katerih dolžina čez vse je manj kot 10 metrov, so kode orodij, uporabljene v tej uredbi, določene v klasifikaciji orodij FAO.